ኮሮና ያልበገረው የትራንስፖርት ሰልፍና ትርምስ
ቀኑ መሸሁ መሸሁ እያለ ነው። ሰዓቱ 11፡30 ገደማ ይላል። ሸራተን ፊትለፊት የሚገኘው የአንበሳ አውቶቡስ መቆሚያ በሰው ይርመሰመሳል። አገልግሎቱን ተነጥቆ ቀፎውን ለዳቦ መሸጫነት ካስረከበው የቆመ አንበሳ አውቶቡስ በስተቀር ሌሎቹ ፈረቃቸውን ለሰው ያስረከቡ ይመስላል። 
ከስንዝር በማይበልጥ መራራቅ የተደረደረውን ሰልፈኛ ማብቂያ ጫፍ ዓይኔን በረዥሙ ብወረውር ልመለከተው ተሳነኝ። ሰው በሰው ላይ ብቻ ሳይሆን ሰልፍም በሰልፍ ላይ ተነባብሮ ነበር። በዚያ ሰዓት በዚያ አካባቢ ኮሮና ወረርሽኝ ሥራውን የጨረሰ እስኪመስል ተረስቷል፤ ተዘንግቷል። 
ለረዥም ሰዓት በሰልፍ የተንቃቃው መንገደኛ አውቶቡሱ እንደመጣ በወጉ ሳይቆም የሰልፍ ትርምሱ ኃይል ወደታከለበት ግብግብ በቅጽበት ይቀየራል። በሚፈጠረው ትንቅንቅ ኮሮና ብሎ ወረርሽኝ፣መራራቅ ብሎ መድሃኒት፣ አትነካኩ ብሎ ምክር፣ራሳችሁን ጠብቁ ብሎ መለፈፍ ጉንጭ አልፋነት ነው።
ትኬት ለማግኘት ከእጆቹ እስከ መላው አካሉ እየተንጠራራ ከሚተራመሰው ተሳፋሪ ፈንጠር ብለው ለትዝብት የሚመለከቱ የሚመስሉትን አቶ በቀለ ከተማ
 ጠጋ ብዬ ምነው የኮሮና ወረርሽኝ የለም የተባለ መሰለሳ? ሰው ለራሱ ቢቀር ለቤተሰቦቹ አያስብም እንዴ? ምን ነካው? ስል ጠየቅኳቸው።
እርሳቸውም ለመጀመሪያ ጊዜ ነው እዚህ የመጣኧው? ትራንስፖርት ተጠቃሚ አይደለህም? ሲሉ ለራሴው ጥያቄውን በላይ በላይ ሰጥተው መልስ እንድሰጣቸው አፍአፌን(ማስክ ማስኬን ማለቱ ይቀል ይሆን) ይመለከቱኝ ጀመር። አዎ ብዬ መልሴን አሳጠርኩት።
አቶ በቀለም ለዚያ ነው። ሁልጊዜም እኮ በዚህ ሰዓት ሰልፉ አይወራም። ሰውም ቤቱ ለመድረስ ማሰብ እንጂ በሽታው ስለመኖሩም የሚያስታውስ የለም። ‹‹እኔም እኮ በትርምሱ ትንፋሽ አጥሮኝ የሞት ሞቴን ሾልኬ ነው እዚህ የቆምኩት›› አሉኝ። ቀጥለውም ‹‹አሁንማ ኮሮናም መግደሉን እኛም መወቀሩን ለምደነዋል›› ብለውኝ በእግራቸው ወደ ሳሪስ ታክሲ ማሳፈሪያ ገሰገሱ። 
‹‹ሰው የመጨረሻው ምርጫ ሆኖበት እንጂ የበሽታውን መኖር ዘንግቶ አይመስለኝም። አሁን የምታየው ሰልፈኛ ሁሉ ሐኪሞቹ በሚመክሩት መሰረት እያንዳንዱን ተግባር ሊያከናውን ያልሞከረ አይምሰልህ። ግን በዚያ መንገድ ሕይወቱን መምራት በጣም አዳጋችና ፈታኝ ስለሚሆንበት ይተወዋል። በዚህ ሰልፍ ውስጥ ሁለት ሜትር ተራራቁ ቢባል የትኛው ሜዳ ይበቃዋል? ተደርበህ
 አትጫን ብትለው ከቤቱ ሳይገባ የሚያድር መንገደኛ እንደሚኖር አትጠራጠር። ምክንያቱም በቂ መኪኖች በሌሉበት ያገኘኸውን ትራንስፖርትና ካገኘኸው ቦታ እየተቀመጥክ ጉዳይህን ለመፈጸም ትገደዳለህ። ከችግርም ችግርን እያመዛዘነ ነው ተሳፋሪው እንዲህ የሚሆነው። አሁን በዚህ ሁኔታ አንድ ሰው ሊመክር ቢሞክር ሁሉም ንብ ሆኖ ይሰፍርበታል። ንዴቱን ይወጣበታል›› ሲሉ ያጫወቱኝ ወይዘሮ ለምለም ሲሳይ ይባላሉ። ወደ ጀሞ ለመሳፈር ዕድላቸውን እየጠበቁ ነበር። 
እነዚህ ሁሉ ችግሮች በትራንስፖርቱ ዘርፍ ስለመኖራቸው ያውቃሉ? ሰልፉ፣ የትራንስፖርት እጥረቱ በተደራረበበት ሕብረተሰቡ ወረርሽኙን ስለመከላከሉ ነው ማሰብ ያለበት ወይስ ትራንስፖርት ስለማግኘቱ? በዚህ ሁኔታ ኮቪድ 19 ወረርሽኝ እንዴት ይታለፍ ይሆን?
የዚህ ዓይነት ችግሮችን ለመቅረፍ የአዲስ አበባ ትራንስፖርት ባለስልጣን እየሠራ እንደሆነ የገለጹት በባለስልጣኑ የሕዝብ ጭነትና ቁጥጥር ዳይሬክተር አቶ ዮሴፍ ተስፋየ ተናግረዋል። በትራንስፖርት አገልግሎቱ ዙሪያ ከሸገርም፣ከአንበሳም እንዲሁም ከፌዴራል ትራንስፖርት ጋር በመቀናጀት አገር አቋራጭ አውቶቡሶችን በማሰማራት ቁጥጥር የማድረግ ሥራ እየተሠራ እንደሆነ ያስረዳሉ።በዋናነት የመጫን አቅማቸው በግማሽ ሲቀንስ የትራንስፖርት አቅርቦቱ እጥረቶች ይፈጠራሉ። እነዚህን ችግሮች ለማቃለልም ፐብሊክ ትራንስፖርት አገልግሎት ጭምር እገዛ እየሰጠ እንደሆነ አቶ ዮሴፍ ገልጸዋል። ይሄን ያህል ጥረት እያደረጋችሁ ከሆነ ችግሩ ሊቀረፍ ያልቻለበት ምክንያት ምንድን ነው? መሻሻሎች ለምን አይታዩም የሚለውን ሲመልሱ፣የመጫን አቅማቸው ሲቀንስ በእጥፍ ክፍያው ጨምሯል። በዚህ የተነሳ ከዚህ ቀደም ታክሲ ትራንስፖርትን ሲጠቀሙ የነበሩት ሰዎች ወደብዙሃን ትራንስፖርት መጥተዋል። ሁለተኛም ምክንያት ደግሞ ረጃጅም ሰልፎች አሉ። የተፈጠረውም የመጫን አቅሙ በመቀነሱ ነው። ስለዚህ የመጫን አቅሙ ከቀነሰ እነዚህ ሰልፎች መኖራቸው የማይቀር እንደሆነ አቶ ዮሴፍ አብራርተዋል። የሕዝብን እንግልት ለመቀነስና ለወረርሽኙ ተጋላጭነቱ እንዲቀንስ በማሰብ ተጥለው የነበሩት የሰዓት እላፊ ገደቦች እንደተነሱ ገልጸዋል። ገደቦቹም ቢነሱ ማታ ላይ(ከሁለት ሰዓት በኋላ) አሁንም እጥረቶች ይስተዋላሉ። ክፍተቱ የተፈጠረው በቁጥጥር ስርዓቱ እና በግንዛቤ ችግር እንደሆነ አቶ ዮሴፍ ተናግረዋል።
አዲስ ዘመን ሰኔ 12/2012ሙሐመድ ሁሴን